
Capitulo I 

Piedranon enorme di Ago 


Mas o menos cincomil aña pasa - indjannan na Aruba 

E chaman ta sinta abou na suela. Inmovil. Un tor ta avansa desespera- 
damente poco poco riba pia di e chaman. E tor ta briya bunita den solo cu 
ta bahando. Mescos cu un cocolishi precioso. E chaman no ta nota esey. 
Su wowonan ta hancho habri. E pupil di su wowo ta completamente preto 
y sumamente profundo. Asina hundo cu bo por sink y disparce den nan. E 
ta observa e muraya di e baranca. Pero e no ta fiha riba e barancanan 
bruto. Su mirada ta bay mas leu. Dwars door di e dibuhonan di cueba color 
cora. Mas leu cu e muraya di e baranca enorme. 

Mi ta saiuda boso, spiritonan di mi alma 

Spirito di colebra 

Spirito di jaguar 

Spirito di blenchi 

Spirito di aguila 

Mama Tera, Tata Solo.Wela Lu na 

Ruman hombernan Strea y Ruman muhenan Strea 

Hiba mi cu bo den biento 

Hiba mi cu bo den bo rosea 

Laga mi mira Joke bo ta mira 

Laga mi papia cu mi ancestronan 

Balia entre e streanan 

Nochi ta dura un eternidad. E curpa di e chaman no ta move. E ta bashi. 
Su alma ta di biahe. Pa un otro mundo. 

Parhanan ta cuminsa fluit. E isla ta lanta for di soño. Rayonan di solo 
ta penetra den e cueba. E rayonan ta pica y lastima cuero di e chaman. 

‘Uhu Uhu.’ 

Un shoco ta bula pasa rosa e chaman. Cu su pik e ta piki algo preto 
for di suela. E ta bati su halanan y ta bula sali bay pafo. Elegantemente 
e parha ta baha para riba e piedra enorme. E chaman ta move cu su 
tenchinan bay bin. Cu su mannan e ta pinta circulo den aire. E ta sinti 
kishikishi na punta di su dedenan. E ta wak ariba. Dwars door di e 
capa di piedra riba su cabes. E ta wak na e shoco. E ta mira tur cos: e 
plumanan bruin-blanco di e shoco, e curason di e parha cu ta bati lihe, 
y e patanan di e tor cu ta move den tur direccion den e pik di e parha. 


E chaman ta halsa su brasanan den direccion di e shoco. 
‘Bonbini mensahero.’ E ta pronuncia e palabranan cu respet. 
‘Mustra nos e caminda.’ 








Capitulo 2 

Yoramento di cacho den anochi 


Santa Cruz cu iuna yen - Aruba 2014 

‘Kikirikikikiki’, ta zona den anochi. E zonido ta bin for di banda robes di 
e cas. ‘Kikirikikikiki’, ta e contesta cu ta resona for di den mondi. 

Dudu ta sinta den bentana. E ta mira fihamente den scuridad. E no ta 
confia e cos aki. Absolutamente cu no. E cabeynan riba su brasa a lanta 
para. E ta hala rosea mas lihe. 

‘Kikirikikikiki’, ta zona atrobe. E shoco ta hopi cerca. Su wowonan ta 
ilumina den scuridad. 

Un zonido di yoramento di cacho ta corta dwars door di anochi. Hedy, 
e cacho, ta keha comosifuera ta schop nan ta schop e. E cachonan di 
bisiña tambe ta yora. 

‘B'a mira’, Dudu ta murmura. ‘Lamuerte, bishita di morto ta den bisindario.’ 
E cachonan ta ladra di forma abnormal. Ta un boroto di otro mundo. Ciro 
ta lanta sinta stret riba su cama. E ta cende e luz. E yora di e cachonan 
ta continua. E ta pasa dwars door di dje. Ciro su curpa ta coy ril. E ta 
tende zonido di stap den e camber banda di dje. Algo ta cay abou. 

Tata di Ciro ta dal un grito for di e bentana: ‘Ta basta Hedy. Keda keto!’ 

Mita na soño Ciro ta trompica drenta cushina. E tin sed. Su garganta ta 
manera schuurpapier. Diripiente Ciro ta keda para keto. E ta mira Dudu 
sinta den sala. Su cabey shinishi platia ta briya den luz di luna. E tin 
su mannan crusa. Ciro ta fronchi su wenkbrauw. ‘Dudu, dicon Dudu ta 
sinta resa memey di anochi?’ 

Dudu ta spanta. ‘Ciro ... tin shoco cerca di nos cas. Bo sa kico esey 
kiermen. Un persona den nos famia ta bay muri. E cachonan tambe ta 
sinti esey. Bin sinta band’i mi y resa cu mi.’ 

Ciro ta obedece y ta hinca rudia band’i Dudu. E ta crusa su mannan 
y e ta cera su wowo. E wela di Ciro ta murmura un oracion. Ciro no ta 
scucha e palabranan di Dudu. E ta scucha su propio pensamento. 


Un shoco ta trece bishita di morto na bo cas. Ta Dudu ta kere den esey. 
Ciro no. Shoco ta nada mas cu animalnan cu ta en busca di cuminda. 
El a yega di mira shoco na varios ocacion den bario. Na skina di caya, 
cerca di pastorie. Tin biaha sa tin un sinta canto di caminda, den 
scuridad. Keto asina, bou di un palo di luz. E shoco ta sinta warda te 
ora e insectonan bini atrai pa e luz. E ora ey numa e por cuminsa cu su 
bankete. E ta bula bay den direccion di e luz y e ta gara un insecto. Na 
suela e ta come e bestia. E shoco ta bula bay bin, bay bin. Di suela pa 
luz. E ta come su barica yen cu ‘fastfood’. Na un manera facil y rapido. 
Ta costa poco energia. Hopi sabi. 

Capitulo 3 

Dibubonan di baranca g un machete 


Excursion cu scol na Barancanan di Ayo 

Cu e grupo loco-loco di nos das 
Nos ta siña toe ante Franse Pas 
Nos ta sambuya hundo den nos historia 
Busca den bukinan Master di tempo di gloria 
Nos no ta desea bishita di spirito cu ta dwaal sin rumbo 
Nos ta explora pinturanan di nos indjannan profundo 
Awe nos ta na e Barancanan di Ayo 
Ban mira! Rap cu mi, gayo! 

Di forma provocativo Churandy ta drey mira patras. 

Ciro ta hari. ‘Bunita composicion, Randy.’ 

‘R. R. ta e nomber, brother!’ Randy ta bati riba su pecho y ta sigui cana 

Ciro ta sigui’e. Por bisa cu e ta un tiki jaloers riba su amigo. Randy sa 
cu e kier bira un rapero famoso den futuro. RAP ta nifica Rhythm and 
Poetry, e ta bisa cada bes cu orguyo. Y cu ta e ta R.R. - Randy Rap! 

Ciro no tin ningun idea di loke e kier bira. E no tin e fantasianan manera 

‘Sak’, Randy ta grita. 

Ciro ta sak net na tempo. El a hera dal su cabes contra e canto di e 
baranca cu ta hopi abou. Nan ta cana pasa door di un hanchi smal. E 
Barancanan ta enormemente grandi. Bo mester tin respet pa nan. 

‘Tene cuidou. Aki tin un neishi di maribomba', Randy ta susura. 

Cu cautela Ciro ta sigui su amigo. Leu aya nan ta tende e pito di e bus. 
‘Nos mester bay bek cerca juffrouw’, Ciro ta suspira. 

‘Tur hende t’ey?’, juf ta puntra. ‘Den clas, durante les, nos a papia di e 
Barancanan di Ayo. Boso tur conoce e Barancanan y e dibuhonan di 
cueba. Kico boso ta sinti awor cu boso ta canando aki?’ 

‘Mi ta sinti mi chikito’, Alysa ta contesta. 

‘Asina mes’, Randy ta susura. ‘E t’esun di mas cortico di clas.’ 

Ciro ta hari keto-keto. 

Shakienne ta hisa dede. ‘Mi ta sinti respet.’ 

‘Sinti respet, sinti bo chikito’, juf ta ripiti. ‘Cua di boso ta sinti esey 
tambe?’ 

Mita di e clas ta hisa dede. 

‘Ken ta sinti algo diferente?’, juf ta puntra. 

‘Mi ta sinti mi menos pisa’, Lionel ta bisa. ‘Ta manera mi por bula bay.’ 
‘Ha, ha, ha’, Randy ta hari. ‘Sigur bula bay luna!’ 

‘Efectivamente’, juffrouw ta reacciona. ‘Bula bay pa un otro mundo. Ta 
pa esey mes e luga aki ta. Esaki ta un luga sagrado. Ta indjannan a 
pinta e dibuhonan di cueba aki. Ta solamente chamannan por a yega 
akinan. Un chaman ta un tipo di curandero cu por comunica cu spirito. 
E por cura hende. E por pronostica cosnan cu lo bay pasa. Y e por biaha 
pa otro mundo. E espacio aki cu e dibuhonan di cueba ta forma un 
portal. Un porta special pa e chaman.’ 

‘Con e por pasa door di e porta ey?’, Ciro ta puntra. 

‘Si, con esey por juffrouw?’ Randy tambe ta puntra. ‘Mi no ta mira porta. 
Ta tralie so mi ta mira.’ 

‘Antes no tabatin tralie. Awor nan t’ey pa proteha e dibuhonan’, juf ta 
contesta. ‘Di moda cu ningun hende por uza graffiti.' E ta pensa un rato. 
‘E chamannan tabata uza ritonan secreto. Nan tabata bay den trance, 
den un tipo di estado unirico. Di e forma ey nan alma tabata bandona 
nan curpa. Nan alma tabata biaha pa otro mundo. Y nan curpa tabata 
keda warda den e espacio sagrado aki.’ 

‘Master!’ Lionel ta bisa y e ta cana bay na e baranca 
E ta pone su cara cerca di e tralienan. Cu atencion 
e ta contempla e dibuhonan di cueba. 

‘Bin boso tur, bin mira’, juf ta bisa. ‘Na Corsou y na Boneiro tin dibuhonan 
di cueba di un solo colo. E dibuhonan cu nos por mira aki ta hopi 
excepcional. Pasobra, e indjannan di Aruba a uza varios colo. Esey ta 
unico. E forma di pinta aki bo ta topa solamente den parti sur di Venezuela. 
Pero e indjannan ey no tabata conoce nos indjannan. Nan no tabatin 
contacto cu otro. Pues, con esaki ta posibel? Ta trata di un gran misterio.’ 

‘Tin un dibuho di cueba mas’, juf ta bisa. ‘Un dibuho mas chikito. Bin, 
laga nos cana bay eynan.’ 

‘Ieeeeeeeeeeeeeeee!’, Jada ta sclama. E ta keda para manera un estatua. 
Su cara ta tur troci di miedo. ‘Tin un colebra bou di e matanan. Eynan, 
riba e taki ey.’ 

Randy ta core yega cerca. ‘Un boa constrictor. Ta un chikito e ta, juffrouw.’ 
‘Move djey, muchanan’, juf ta ordena. ‘Hala poco poco bay patras. Ciro, 
core bay busca e chauffeur. Puntr’e si e tin un machete den bus. Bay lihe!’ 

Capitulo 4 

Huidö pa mondi 


Santa Cruz di dia 

‘Ciro’, Dudu ta grita. ‘Corda haci limpi entre e pochinan di mata tambe! 
E cura mester ta nechi.’ 

Ciro ta suspira. E no ta gusta e temporada di aña aki. Na November 
y December ta reboltia tur cos. Nan a caba di verf e parti pafo di e 
cas. Ainda mester cologa cortina nobo paden. Tur cos mester ta limpi 
y fresco. 

E ta tende su mama ta keha paden den cas. 

‘Ta increibel con caro cortina a bira awendia. Mi a cumpra solamente 
un pida nobo pa sala.' 

‘Ya, ya’, Dudu ta contesta. ‘Bida ta caro na Aruba. Antes tur cos tabata 

Ciro ta hala poco poco bay for di e porta dilanti cu ta habri. Ora Dudu 
cuminsa papia di antes e no ta haci caso di dje mas. Cu indeferencia 
Ciro ta lastra e basora riba suela. Un blachi seco ta cruhi bou di su 
sapato. E ta tira e basora abou banda di cas. 

Ciro ta core bay na e palo di mata cu mas e ta gusta y cu habilidad e 
ta subi bay ariba. E ta leun contra e troncon bruto y ta wak na laira. E 
takinan ta zoya suave den biento. E blachinan ta cruhi alegre. E ta sinti 
su mes bon den e palo di mata. Hopi trankil. Su musculonan ta relaha. 

‘Atrobe bo ta sinta spiona mi?’, ta zona for di e otro cura. Cu un sonrisa 
Glenda ta mira den su direccion. ‘Bin Ciro, bula over di e muraya. Bin 
bebe un glas di awa di lamunchi cu mi.’ 

:SHOCO 


Ta dushi y fresco riba e veranda cerca Glenda. Ciro ta conta di e excursion 
di scol. E storia di boa e ta laga pa ultimo. ‘Y e mucha muhenan di clas 
tabata blo grita, yiu. Djis pa un colebra asina chikito.’ 

Glenda ta lanta sinta stret den su stoel. Ya e no ta hari mas. ‘Y, boso a 
mata e boa?’ 

‘No’, Ciro ta contesta. ‘Door di tur e gritamento e boa a disparce entre e 
matanan.’ 

‘Bo mester a mat’e, Ciro!’ Glenda su mirada ta Arme. ‘E boanan ey ta 
come nos parhanan. Bo ta realisa cuanto yiu un colebra mama por haya 
den un solo biaha?’ 

Ciro ta hisa su schouder. ‘Mas o menos dies.’ 

‘Wel, bo ta gran ekiboca.’ Glenda ta mir’e fihamento, ‘Entre binticinco y 
sesenta y cinco yiuchi di boa!’ 

‘Serio?’ Tur asombra Ciro ta wak Glenda. 

‘Si, p’esey mester mata nan. Prome cu bo sa ta solamente boa so ta biba 
riba Aruba y ningun otro bestia mas ...’ Glenda ta bati impacientemente 
cu su dedenan riba e banki. ‘Nan no ta ni pertenece aki. Mi mama ta 
bisa cu antes no tabatin boa na Aruba.’ 

Glenda ta keda wak su dilanti di forma pensativo. ‘Bo sa kico mi omo a 
conta? Nan a purba train cacho. Pa localisa boa. Pero esey no a logra.’ 
Ciro ta raspa su garganta. ‘Podise mi por train Hedy?’ 

Glenda ta smile. ‘Mi no ta kere cu bo mama lo ta di acuerdo pa bo tene 
boa bibo den cas.’ 

Ciro ta hari. E ta imagina su mes caba. ‘Awel, mi ta sconde un boa bou 
di e cama di mi mama y e ora ey Hedy mester bay busc’e.’ 

‘Of un boa den baño’, Glenda ta bisa. ‘Bunita asina lora rond di e slang 
di baño. Esey si bo mama lo aprecia.’ 

Hunto nan dos ta hari te lora abou. 

‘Ciro’, Dudu ta yama tor di tras di e muraya. ‘Ciiiirooooooo ...' 

‘Haci manera bo no a mira mi’, Ciro ta bisa Glenda poco poco. Y keto e 
ta slip sali bay riba caya. Un rato despues e ta keiro den mondi mientras 
e ta fluit. 

Ciro ta para memey den rooi. E ta halsa su cabes. E ta pusha su cachete 
un tiki dilanti. E ta sinti naturalesa rond di dje. Ta keto y straño aki. 
Misterioso tambe ... Ciro ta sak y piki un palo for di suela y ta zwaai e 
rond. Un chuchubi ta bula bay tur spanta. 

Mi ta un explorador, Ciro ta inventa. Mi ta canando den un selva na 
Venezuela. Cu mi machete mi ta kap y traha un caminda den e selva. 
Cu furia e ta zwaai cu e machete riba su cabes. Liananan imaginario ta 
cay riba suela. Macaconan chikito y harañanan ta huy bay y ta subi e 
palonan di mata prehistorico. Ciro ta kinipi cera su wowonan. E color 
berde fuerte di e palonan di mata ta molestia su bista. E ta dal y core cu 
un sangura y ta trek na su t-shirt. Stof ta pega riba su curpa soda. Sodo 
ta core riba su lomba. Un drup ta core baha na e split di su chanchan. 
Concientemente e ta hala rosea profundo un biaha. E aire humedo di 
selva ta sofocante. 

Mi ta en busca di e tempel di oro. Paden, den e tempel, tin un fontein di 
piedra precioso. Si mi logra yega ey ... Ciro ta primi duro riba e palo. E 
splinternan di e palo ta penetra drenta su cuero. E no ta ni ripara esey. 
Su pasonan ta bira mas lento. Su pensamentonan ta desvia. 

Mi lo duna mama un piedra precioso. E ora ey e por cumpra cortina 
nobo pa henter e cas. Y cusinchi nobo pa stoel. Y nos por laga verf e cas 
di paden tambe. 

Ciro ta para keto y ta grawata riba su cabes. Casca di su cuero di cabes 
ta keda pega bou di su huñanan. Kico papa lo ta desea? Casi sigur 
un auto nobo. Y Dudu? Un cadena bunita kisas? Ciro mes ta desea un 
piscina den cura. Cu un planki pa sambuya y un glijbaan caminda bo 
por slip bin abou masha duro y lihe. E ora ey Randy y Glenda por bin 
landa tur merdia. 




E palo ta sali cay for di man di Ciro. Poco poco e ta fiha su bista na 
suela. E colornan bibo di su keds ta penetra den su celebro. E ta mira 
cada fibra chikito di e feternan di su keds. 

Cuidadosamente Ciro ta buk. E ta rek su man pa coge e palo. Y, e ta wak 
stret den e wowonan di un shoco. E shoco ta para na canto di e rooi. 
Ciro ta kinipi cu su wowonan. Casi bo no por mira e shoco. E ta un cu 

su entorno. E colornan bruin-blanco di su plumanan ta forma un bunita 
camuflahe. E cabes chikito di e parha ta draai pa robes y pa drechi. Tin 
ora e ta wak ariba. 

Gesak y riba su tenchi Ciro ta cana yega cerca. E shoco tin su bista fiha 
riba dje. Furioso e ta move su cabes bay bin, bay bin. Y, diripiente e ta 
bula bay. Sin ningun zonido. Un silencio profundo ta reina den e rooi. 

Capitulo 5 

E qrito di e shoco 


Santa Cruz di nochi 

E luna ta loer door di e yalusinan. Un rayo di luna ta cay riba cara di 
Ciro cu ta drumi. E ta keha. Furioso Ciro ta trapa kita e clechi cu su 
pianan. Su brasanan ta sacudi levemente. 

‘Kikirikikikikikikiki.’ E zonido skerpi ta corta den anochi. 

E shoco ta grita. Ciro mester bay cu ne. E ta gara tene e corchon cu su 
dedenan. Esey no ta yuda. Biento ta chup’e bay cu ne. Halto aya, den laira. 

Ta cla rond di dje. Ta di dia. Tur cos ta bon. Ciro no mester tin miedo. 
‘Kikirikikikikikikiki', e ta tende hopi cerca di dje. E shoco ta bula 
diianti di dje. Ciro ta sigui e parha elegante. Hunto nan ta bula bay 
na e rooi. Nan ta pasa hopi cerca di e top di e palonan di ma ta y e 
cadushinan. Nan mester bula bay mas leu, mas leu. Ta un sensacion 
dushi den aire. E bientonan alisio cayente ta carisia e cuero di Ciro 
y ta pasa sauve door di su cabey. 

Nan ta bahando cu un velocidad astronomico den direccion di tera. 
Ciro ta contene su rosea. Cada bes mas rapido suela ta acerca nan. 
Su stoma ta contrae. Con e mester tene brake?Y kico lo pasa si e 
cay dal na suela? Un rayo di luz blanco suave ta rondon’e. Sin nin- 
g un problema Ciro ta aterisa riba su pianan. E ta sinti un sensacion 
di tera cayente na su tenchinan. E ta salba. 

Impacientemente e shoco ta hup diianti di dje. Ciro ta sigui e parha 
riba e tereno. ‘Kico bo kier mustra mi? Na unda bo ta hiba mi?’ 

‘Uhu uhu’. E shoco ta coba cu su pik den tera. 

‘Aki e ta’, Ciro ta tende den su cabes. E ta wak rond di dje. Un tere- 

no rondona cu palonan di mata. Riba suela tin hopi pida cocolishi y 
piedra cora. Kico ta asina special na e luga aki ? 

‘Aki e ta.’E bos ta papia cia. ‘Lanta tor di soño.’ 


Ciro ta habri su wowonan. E ta riba cama. Un rayo di luna ta pica su 
wowonan. Rapidamente Ciro ta cera su wowo. E ta trankil. Esey si 
tabata un soño raro? Unda e luga ey ta? E ta drey y e ta coge e clechi tur 
machika. Mayan, despues di scol, Randy cu ne lo sali bay busca e luga. 

Capitulo 6 

Tera td reveld su secretondn 


Santa Cruz di dia 

Diripiente e mucha hombernan ta keda para keto. Hunto cu Randy, Ciro 
a haya e luga cu e a soña cu ne. Riba e tereno tin piedra y cocolishi 
kibra, E suela ta completamente cubri cu nan. Te caminda bista por 
alcansa. E cocolishinan ta cruhi bou di nan pia. 

‘Ta ki porkeria esaki ta?’, Randy ta puntra. ‘Kico e cocolishinan kibra ta 
haci aki?’ 

Ciro ta sacudi su cabes. ‘Ningun idea.' E ta piki algun piedra chikito y 
ta hinca nan den e saco di su carson. 

‘Ta ki intencion bo tin cu e porkerianan ey?’ Randy ta stoot e. ‘Bo sa 
brother, e paseo pa yega aki tabata bunita, Subi, bula heki scondi. 
Pasa poco poco door di e rooi. Cana pasa door di e cura di cadushi y 
dwars door di e matanan. Hopi great! Pero e luga aki mi no ta haya nada 
interesante. Aki no tin nada di haci. 

Cu stapnan grandi Randy ta cana bay. Cana bay bek den direccion di e 
rooi. E ta drey bira diripiente. ‘Unda bo ta keda, ombo? Ban, haci lihe!’ 

Ciro no ta move. E ta gebuk y ta observando e suela. 

‘Hé Ciro’, Randy ta grita. 

No tin reaccion. Ciro ta paree un estatua. 

Randy ta raspa su garganta. E ta dal algun paso di baile y ta rap: 

Ciro ta sumamente poco poco 
E tabatin un soño loco loco 
Di un luga super espectacular 
E luga pa mi, nada particular 
Nada di haci, ta hopi fastioso 

Poco poco Ciro ta lanta para. Pia pa pia e ta cana bay cerca Randy. 


Nada di goso, tampoco gracioso 
Stop di soña y tur ora siow, slow 
Be happy, sigui cu e flow, e show 
Ban cas, sinta y disfruta dilanti pantaya 
Ban gosa, ban bebe limonada. 

Mey ora despues e mucha hombernan ta sinta den veranda. 

Dudu ta basha limonada pa nan. ‘Awa di tamarijn cu mi mes a traha, 
muchanan. Disfruta di dje.’ 

Randy ta coge su glas y golos e ta bebe e warapa manda abou. Su 
campana ta subi baha furiosamente. 

Ciro ta pensativo. Distrai e ta hunga cu e piedranan chikito den su man. 
‘Kico bo tin ey?’, Dudu ta puntra. 

‘Plenggg.’ Ciro ta tira e piedranan cora riba e mesa di glas. 

‘Speki’, Dudu ta suspira. 

E mucha hombernan ta wak e tur asombra. 

Randy ta stoot Ciro. ‘E ta birando demente?’, e ta susura. 

‘Ha, ha, ha’, Dudu ta hari. ‘No, Randy. Demente sigur mi no ta. Y mi 
horeanan ta bon te ainda.’ 

Randy ta sinti con su cabes ta bira cayente. Su couchi di cara ta kima. E 
ta zoya incomodo bay bin riba e stoel. Casi sigur su cara ta cora manera 
tomati. 

Cu cariño Dudu ta caricia e piedranan chikito cora. ‘Antes nos tabata 
hunga cu nan. Nos tabata yama nan piedra di speki. Bo por a haya 
nan tur caminda den bario. Tabata facil pa haya nan. Mi rumannan y 
ami tabata haci nos maximo esfuerso pa busca mas tanto di e pidanan 
posibel. Esun cu tabatin mas hopi piedra di speki por a cuminsa un 
tiendecita. E ora ey e otro muchanan tabata bin cumpra piedra di speki 
cerca bo.’ Dudu ta smile. ‘Unda bosonan a haya esaki?’ 

‘Den mondi, Dudu’, Ciro ta indica. Aya, patras di e rooi.’ 

‘Ta ceramica antiguo di e indjannan. Nan tabata dera nan difuntonan 
den urna di ceramica grandi. Tambe nan tabata tin pochi pa cushina of 
pa warda nan cosnan.’ 

Ciro ta kinipi Randy na su brasa. E ta hala rosea cu dificultad. Su 
curason ta bati duro. Ta paree cu e ta na careda. ‘Esaki... esaki ta loke 
e shoco ... tabata kier señala. P’esey ... e luga ey ta importante.’ 

Capitulo 7 

E cacho Hedg te huy 


Santa Cruz di dia 

E dianan ta bula pasa bay. Hopi biaha bo por haya Ciro riba e tereno. 
Cu su nanishi cerca di suela e ta rastrea tur cos. Pa oranan largo e por 
ta ocupa cu esaki. Tin bes Randy sa bay cu ne. Otro biaha e sa ta su so. 
Ciro ta colecciona tur sorto di cos. Su lessenaar na cas ta yena cu parti 
di casca di piedra preto, pida cocolishi, fragmento di pochi di ceramica 
y pida di piedra shinishi grandi. 

Ciro ta para na su lessenaar. Cu orguyo e ta admira su coleccion. E ta coge 
un piedra y ta pis’e den su man. Despues di scol mesora el a core bay cas. 
Awe e kier pone su coleccion na ordo. 

‘Ciro.’ Dudu ta para den porta. ‘Hedy a sali bay for di cura. Bo por bay 

Ciro ta gruña. Absolutamente e no tin gana di haci esey. Poco poco y sin 
gana e ta cana bay pafo. 

‘Heeeeeeedy, Heeeeeeedy!’ Ciro ta cana busca tur caminda den bario. 
E no ta mira cacho ningun caminda. ‘Heeeeeeedy, bin aki. Mi tin algo 
dushi pa bo. Heeeeeeedy!’ 

Glenda ta cana lora e skina cu un amiga. E mucha muhe ta ranca na su 
tas di scol y e ta hari manera un kens ora e mira Ciro. Glenda ta dal su 
amiga un stoot. 

‘Ciro, bo ta buscando bo cacho? Mi a caba di mira Hedy banda di scol. 
E ta cobando den tera.’ 

‘Danki.’ Ciro ta core bay. E tin suerte cu scol ta cerca. Den un rato e t’ey. 

Manera un loco Hedy ta coba canto di muraya di scol. Ciro ta mir’e for di 
un distancia. Tera y stof ta lanta bay laira. E kier yama Hedy, pero e ta 
tende un zonido straño. Paralisa Ciro ta keda para keto. Su sinti ta riba 
skerpi. Un cascabel! El a scucha bon? Tin un cascabel riba e tereno. 
Ban spera cu e no morde Hedy ... 

Diripiente ta sosode tur sorto di cos pareu. E zonido ta stop. Algo ta bula 
bay riba e cacho. Un parha. Ta un shoco e ta. Durante su vuelo e shoco 
ta sak bula pasa banda di Hedy y e ta pik e cacho riba su cabes. 

Hedy ta stop di coba. E ta sacudi su cabes. Comosifuera e no por kere. 
Un biaha mas e shoco ta acerc’e cu velocidad halto. E biaha aki ta na su 
nek e ta alcans’e. 

‘Kayai, kayaaai.’ Hedy ta yora, dobla rabo den pia y ranca core bay, core 

Cu curiosidad Ciro ta observa e tereno. Kico Hedy tabata busca eynan? 
Y dicon e shoco a atac’e? Ciro ta cana bay cas. Probablemente ya Hedy 
ta sinta spera dilanti di heki. 

E pensamentonan di Ciro ta bay den tur direccion. Podise Hedy a 
descubri e hol di un shoco. Ora shoco ta den peliger nan por imita 
zonido di cascabel. Ken sa, kisas tin un neishi di shoco bou di e tereno. 
Ta lamentabel pa e shoconan ... Hendenan ta bay construi eynan. Ya tin 
un container ey caba. 


Capitulo 8 

Excavacion banda di scol 


Santa Cruz di dia 

‘Master! Ta weso di berdad eseynan ta?’ Ciro ta puntra. Concentra Randy 
y Ciro ta fiha over di e muraya. Nan no kier perde nada. 

Ta net algun homber ta sacando un skelet for di den tera. Nan ta anda cu 
hopi cautela. 

‘Na ken e wesonan ey ta pertenece?’, Randy ta puntra. ‘Nan a mata un 
hende?’ 

Nan ta para riba e plenchi di scol. Tur e muchanan ta pusha bin para 
banda di e muraya. Tur hende kier mira loke ta sosode. Bel ta bati. Pauze 


Siman pasa diripiente tabatin un tent grandi riba e tereno banda di scol. 
Nada particular, Ciro a pensa. Sigur lo tin un fiesta pa construccion di 
e cas nobo. Tambe tabatin algun homber cu a bin pa midi. Ta masha 
normal. Pero diripiente awe e y su amigonan a mira weso den e tera. 

‘Ciro, bo por lesa e siguiente fragmento?’, juf ta puntra. 

Ciro ta guli. 

‘Bo no sa unda nos a keda?’ Cansa juf ta frega riba su frente. ‘Kico ta 
pasa cu boso awe? Ta paree cu ningun di boso ta pone atencion.’ 

‘Nan a haya weso, juffrouw’, Ciro ta bisa cu entusiasmo. 

‘Weso? Unda?’ Juffrouw ta wak asombra. 

‘Banda di scol, juffrouw.’ Y Lionel ta mustra pafo. 

‘Sigur di un barbecue’, Alysa ta hari manera un kens. 

‘No, yiu’, Randy ta hari falso. ‘Awe mainta nan a saca un skelet for di den 
tera!’ 

Tur e muchanan ta cuminsa papia door di otro. 

Juf ta bati den su man. ‘Boso tur keda keto por fabor.’ E ta wak rond. 
‘Esey ta zona masha fascinante mes. Un skelet bou di tera. Y imaginabo, 
banda di scol... Con bin e skelet eynan, boso ta kere?’ 

‘Un reglamento di cuenta.’ Randy su wowonan ta briya. ‘Criminalnan a 
mata un persona y despues nan a dera e cadaver banda di scol.’ 

‘Ay no’, juf ta ril. ‘Bo no por inventa algo mas ameno?’ 

‘Ami sa, juffrouw.’ Shakienne ta hisa su dede. ‘E ta di un famia pober cu 
no tabatin placa pa un entiero. E ora ey nan a dicidi di dera e cadaver 
den cercania di pastorie.’ 

‘No’, Anoushka ta reacciona. ‘Esey mi no ta kere. Semper tin posibilidad 
pa haya fondo pa realisa un bunita entiero of pa un cremacion. Sa hiba 
difuntonan pa Corsou of Merca pa laga crema nan aya. Aunke esey ta 
costa bo e ultimo tiki placa cu bo tin.’ 

‘Kisas ...’, Ciro ta bisa un tiki dudoso. E ta sinti comosifuera su garganta 
ta tapa. E ta tosa. Tur mirada ta fiha riba dje. Ciro ta hala rosea profundo 
y diripiente e palabranan ta brota sali manera ola for di su boca. ‘Kisas 
ta trata di un skelet antiguo. Un skelet di hopi tempo pasa. Di un indjan.’ 

Algu n dia despues, na e muraya 

‘Meneer, meneer, cuanto tempo nan tin morto caba?’ 

‘Meneer, dicon bo ta saca potret di e skeletnan ey?’ 

‘Cuanto morto lo no tin dera aki bou?’ 

Ciro ta pres su mes bay halto. E ta cay sinta riba e rand di piedra di e 
muraya di scol y ta laga su pianan colga. ‘Meneer, nan ta indjan?’ 

Un di e arkeologonan ta lanta hisa su cabes un tiki y ta hari. ‘Muchanan, 
djis aki mi ta bin cerca boso. Prome cu tur cos laga mi sigura e craneo 


‘Kico tin eynan?’ E arkeologo ta haci seña cu su colega. ‘Pura, bin mira!’ 
Gesak nan ta para mira e craneo hunto. Concentra e muchanan ta 
contempla. 

‘Kico e ta, kico e ta meneer?’, Randy ta puntra. 

‘Warda un rato’, e arkeologo ta bisa. ‘Djis aki mi lo laga boso wak e.’ 

Cu cuidou nan ta warda e craneo den un luga sigur. E ora ey numa e 
arkeologo ta bin na e muraya. Na su man e tin un saco teni. 

‘Den e buraco di nanishi di e skelet tabatin un piedra berde chikito. Esey 
ta nifica cu e indjan aki tabata importante. Manera boso por mira e ta un 
cralchi den forma di un donut.’ E ta hisa e saco na laira. 

Ciro ta dal un grito di alegria. ‘Indjan, mi tabata sa esey!’ E ta dal Randy cu 
su elleboog. ‘Aki absolutamente no a comete ningun crimen.’ 

‘No’, e arkeologo ta hari. ‘Ningun crimen. Esaki ta un sitio di excavacion 
particular: un sitio arkeologico. Dies aña pasa, durante un excavacion di 
emergencia, nos a bin haya e graf di un mama cu dos yiu na e tereno aki. 
Nan no tabata di e bieu ey, pasobra nos a haya hero, un pida beton y un 
renchi di oro tambe. Pero awor nos a bin realisa cu esaki ta un luga cu 
diferente indjan a uza pa dera nan difuntonan durante hopi tempo. Nos 
a haya nada menos cu tres tipo di indjan! Ningun hende tabata sa di su 
existencia. Scol no. Pastorie tampoco.’ 

‘Dicon boso a bolbe cuminsa cu excavacion aki?’, Ciro ta puntra. 

‘Nan kier construi un cas aki. Ora di prepara e tereno pa construccion a 
bin topa cu wesonan humano. Nan a yama nos inmediatamente. Ami ta 
traha cu NAMA, National Archaeological Museum of Aruba.’ 

‘Ta weso so boso a haya, of tesoro tambe?’, Randy ta puntra. 

‘Ki sorto di tesoro bo kiermen?’, e arkeologo ta puntra. 

E muchanan ta grita door di otro. ‘Oro!’ 

‘Monedanan di plata!’ 

‘Diamante!’ 

E arkeologo ta sacudi su cabes. ‘No, e tipo di tesoronan ey nos no a haya. 
Pero otro tesoro si. Scalchi decora y obhetonan di ceramica cu tabata dera 
cu e difuntonan. Mi lo laga boso wak algo masha bunita. Warda un rato, 
mi ta bay busc’e.’ 

‘Pffffff, ceramica’, Randy ta bisa. ‘Ay, nada interesante.’ E ta drey. ‘Ken ta 
bay hunga futbol?’ Algun mucha homber ta cana bay cu ne. 

Ansiosamente Ciro ta sinta warda riba e muraya. Kico e lo haya pa mira? 

E arkeologo ta acercando e muraya. Ta paree cu su pasonan ta bay den 
slow motion. E homber ey no por cana mas duro? Portin e ta keda para 
keto dilanti di Ciro. Cu cuidou e ta habri su man. A traves di e plastic 
transparente Ciro ta mira e cabes chikito di un shoco di ceramica. 

Capitulo 9 

Prome cu bel bati 


Santa Cruz - e siguiente dia 

‘Meneer’, Ciro ta yama. ‘Meneer, meneer por bin un rato?’ Ciro ta balancia 
tras di e muraya. E ta bay di un pia pa otro. No tin mucha na scol ainda. Ta 
trempan. Rapido Ciro ta move un piedra. E fragmentonan di mas bunita di 
su coleccion el a expone riba rand di e muraya. Banda di su pia tin un saco 
di plastic. Yena cu material di su coleccion. 

‘Unda bo a haya esakinan?’, e arkeologo ta puntra asombra. 

‘Den mondi mi a haya nan.’ Ciro ta wak cu orguyo. ‘Aki cerca. Aya, patras 
di e rooi.’ 

‘Si, esey ta berdad, nos conoce e sitio ey. Ey nos a haci investigacion y 
excavacion. Ey tin un cantidad di herment di indjan.’ E arkeologo ta coge 
un piedra shinishi grandi for di riba e muraya. ‘Esaki ta parti di e cabes di 
un martiu. Manera bo por mira, aki el a kibra.’ Cu cariño e ta frega riba e 
piedra. ‘Esakinan ta fragmento di pochi di ceramica. Y esaki ta un hangua 
pa perfora cu ta traha di cocolishi. Bo tabata sa cu e indjannan por a traha 
probablemente binti artefacto di un carco?’ 

Ciro ta wak di forma interogativo. ‘Kico ta artefacto?’ 

‘ Esey ta obhetonan mobil produci pa hende. Por ehempel, tabata transf orma 
carco den herment pa scrap, martiu y tur sorto di herment pa perfora. Pero 
tambe tabata traha amuleto y prenda. Y nan tabata uza parti di e cocolishi 
como medio di cambio, un sorto di placa.’ 

‘Wak.’ Ciro ta hisa e saco di plastic na halto. ‘Mi tin hopi mas. Y tambe mi 
tin mas fragmento riba mi lessenaar na cas. Mi ta colecciona material di 
indjan di Aruba.’ 

E arkeologo ta tira un bista den e saco di plastic. E ta suspira. ‘Bo sa, eigenlijk 
bo mester pone nan bek den mondi. Na e sitio caminda bo a haya nan.’ 

Ciro ta keda paralisa. 

‘Ta miho pa laga tur cos riba e tereno. Nan ta poni ey pa centenares di aña 
caba. Si bo kier observa e artefactonan di indjan, bo ta djis cana bay na e 
sitio. Bo ta coge un piesa, bo ta observ’e y despues bo ta pon’e bek abou na 
suela.’ E arkeologo ta pone su man riba schouder di Ciro. ‘Mi ta compronde 
cu ta dificil. Pero di e forma ey e ta keda na e luga apropia. Di e forma ey e 
ta keda conserva.’ 

‘Pero, boso tambe ta saca artefacto for di den tera!’, Ciro ta bisa indigna. 

E arkeologo ta smile. ‘Si, pero nos sa exactamente con nos mester trata, 
documenta y maneha e obhetonan cu nos haya. Por mira un parti den e 
museo di NAMA na Oranjestad. Ta warda un parti den deposito. Tin ora 
nos ta dicidi cu ta miho laga algo keda bou di tera. Pasobra eynan e ta keda 
miho conserva cu riba tera. Na Aruba hopi skelet ta den mal condicion. 
Nan ta desintegra. Tin biaha nos ta hiba e craneo so pa haci investigacion.’ 
Ciro ta scucha boca habri. 

Cariñosamente e arkeologo ta inclina cu su cabes na Ciro. ‘Bo tin un bunita 
coleccion. Pero lo ta miho si bo hiba tur cos bek. E sitio ey ta particular. Nos 
ta desea di cumpra e sitio di Santa Cruz y converti e luga ey den un museo 
arkeologico den aire liber. E ora ey tur hende por cana rond y descubri 
cosnan bunita. Y tur hende por sinti nan mes un arkeologo. No ta importa 
si bo ta hoben of bieu, si bo ta biba riba e isla of si bo ta un turista!’ 

Ciro ta para distrai mira su dilanti. No ta import’e. Cu forsa e ta gara e saco 
di plastic tene. Su conoshinan di man ta bira blanco. 

‘Mi mester sigui traha. Ayoooooo.’ 

E combersacion a termina. Ciro ta kita e obhetonan for di riba e muraya y 
cu masha cuidou e ta hinca nan den e saco di plastic. E ta preocupa. Hiba 
su coleccion bek? Harnas y nunca! E mes kier tene e obhetonan cu el a 
haya. Cu e homber ey e no kier papia mas. 

‘Wak, wak na e muraya di tera!’, ta zona cu entusiasmo for di e sitio di 
excavacion. ‘Increibel! Coge bo celular.’ Un arkeologo ta cuminsa filma. 
Ciro ta kinipi cera su wowo. Riba e muraya di tera tin un shoco para. Bo 
por mira mas movecion. Ta trata di un famia completo! Dos parha baby, 
yen di pluma, ta cana cu dificultad bay bek na e hol. Ciro ta smile. Entre e 
mortonan bida nobo a nace. 

Capitulo 10 

Titüldrncin yamativo 


Santa Cruz - dos siman despues 

‘Cirooooooo’, Glenda ta grita tur alarma for di tras di muraya. ‘Cirooooooo, 
por fabor, bin lihe.’ 

Di forma interogativo Ciro ta wak na su mayornan y su wela. Net nan 
a caba di come cuminda di anochi. Bon mira ta su turno pa kita mesa. 
‘Bay numa. Ta paree cu ta bastante urgente’, su mama ta bisa. 

Cu gran velocidad Ciro ta core bay cas di Glenda. 

Su amiga bisiña ta para riba veranda y ta zwaai cu parti di un corant. 
E ta paree tur ansha. ‘Bo a les’e caba? Mira, aki e ta skirbi. Den corant. 
Riba pagina 3.’ 

“Boa ta fret shoconan recien naci”, ta skirbi cu palabranan vet gedruk 
riba un articulo. 

‘Esey a sosode aki, cerca nos, na Santa Cruz.’ Glenda ta yora. ‘Ayera 
mainta e arkeologonan a haya e boa malvado. Cu su buchi completamente 
yen e tabata sosega banda di e hol di shoco.’ 

Ciro ta guli. Su bos ta zona straño. ‘Nos shoconan di banda di scol? Nan 
tur ta morto?’ 

‘E chikitonan recien naci a muri. E shoconan grandi si a sobrevivi’, 
Glenda ta bisa mientras e ta snik. ‘Mi ta odia boa. Nos mester mobilisa 
y haci campaña pa shoco. Nos mester proteha e shoco.’ Glenda ta kita 
cay sinta riba e banki y ta yora. Su schoudernan ta sacudi fuertemente. 
Tata di Glenda ta bini pafo. E ta cay sinta banda di su yiu muhe y ta 
carici’e suave riba su cabes. 

‘Kico nos por haci?’, Ciro ta susura. Su wowonan ta humedo. ‘Con nos 
por yuda e shoconan?’ 


Tata di Glenda ta hisa cara wak e. ‘Na aña 2012 shoco a keda proclama 
como simbolo nacional di Aruba. Cu esaki a duna atencion na e parha. 
Pero e animalito mes y su habitat ainda no ta suficientemente bon 
proteha. Bo sa Ciro cu e enemigo mayor di shoco no ta boa constrictor. 
E enemigo mas grandi ta hende mes.’ 

‘Si’, Glenda ta bisa y ta snik. ‘Naturalmente e turistanan bobo cu ta 
core cu nan quad-racer den mondi. Core pasa dwars riba e holnan di e 
shoconan. Nan tur ta asesino!’ E ta dal cu su mokete contra e cusinchi 
di e banki. 

‘No ta solamente turista Glenda’, su tata ta suspira. ‘Nos, Arubianonan, 
tambe tin falta. Te ainda hopi Arubiano ta tira sushi di forma ilegal. 
Naturaleza ta keda contamina, y animalnan ta bira malo ... Y nos ta 
construi yen di cas nobo y hotel riba e isla. Di e forma ey e habitat di e 
shoconan cada bes ta bira mas chikito.’ 

‘Kico lo pasa si por ehempel diferente famia di shoco ta biba riba un 
tereno na unda lo construi un hotel nobo of un bario di cas nobo?’, Ciro 
ta puntra. ‘Kico lo pasa cu nan?’ 

‘Nan lo no haya un aviso pa muda’, e tata di Glenda ta bisa. ‘Mi tin miedo 
cu simplemente nan lo pasa bulldozer riba nan ...’ 
‘Aaaaaaaaaaaaaaaaay’, Glenda ta grita. ‘Stop, stop! Mi no kier tende 
mas!’ E ta hinca su cara den e cusinchi y ta tapa su horeanan cu dede. 
Cu cariño e tata di Glenda ta carici’e riba su lomba. 



‘Kico nos por haci?’, Ciro ta puntra den bos abou. 

‘E politiconan por traha un lista cu e especienan di animalnan proteha 
di Aruba y nan por traha un ley nobo, E ora ey hende no por mata e 
animalnan aki sin mas. Y nan por duna un status di proteccion special 
na e luganan cu ta importante pa e parhanan. E ora ey mester prohibi 
pa construi eynan y e parhanan por biba un bida trankil y nan por werp 
den tur trankilidad’, e tata di Glenda ta bisa. ‘Ya pa basta aha caba tin 
hende riba e isla ta lucha p’esey.’ 

Glenda ta lanta sinta stret. ‘Mi ta bay yuda. Mi ta bay colecciona firma 
pa proteha shoco y nan habitat. Y mi lo entrega mi lista di firma na e 
politiconan. Y tambe mi lo involucra prensa.’ 

‘Bon idea Glenda.’ Cu orguyo tata di Glenda ta wak na su yiu muhe. ‘Por 
lo menos abo tin curashi!’ 

Capitulo II 

bö lid cü biento 


Santa Cruz - durante bispo di Aña y Aña Nobo 

‘Si bo ta presente y bo no ta pertenece na e cas aki mi ta pidibo, den 
nomber di Dios y Cristo, sali for di mi cas!’ Dudu ta cana rond cu un 
panchi di sencia cu ta humando. Cuidadosamente e ta pasa cu e panchi 
door di henter e cas. Den cada kamber y den tur skina e ta pasa cu e 
sencia y ta ripiti e frasenan. Particularmente bou di cada cama e ta 
draai mas largo cu su panchi di sencia. 

Ta bispo di Aha bayendo pa Aha Nobo. E cas ta yenyen di miembro di 
famia. Oloshi ta bati diesdos or. Tur hende ta grita di legria y ta desea 
otro un feliz y prospero Aha Nobo. Pafo ta start un show di vuurwerk 
inmenso. Kelkinan di champaha ta wordo yena. 

Dudu ta pone e panchi cu sencia den e porta principal di cas. ‘Ciro, bin, 
abo tin e privilegio pa bula over di e panchi como esun di prome.’ 
Obediente Ciro ta prepara pa bula. E huma ta pica su nanishi y e ta 
mescla cu su pensamentonan. Dudu ta purifica e cas, y di e forma ey 
nos por cuminsa e aha nobo limpi y puro. Mayan mama lo kima sencia 
tambe. Y pa nan por tin suerte, Dudu y mama ta bisti carson djabou 
color geel awe nochi. Ciro ta pensa y ta hari: Glenda tambe lo bisti 
carson djabou color geel? 

‘Un biaha, dos biaha, tres biaha’, Dudu ta conta. ‘Hopi bon, bo a bula 
bon Ciro.’ 

‘Ciro, bo kier champaha pa mucha?’, mama ta puntra. E ta duna su yiu 
homber un spumante cora. Cu cuidou Ciro ta tuma un slok. E ta hopi 

Omo Marvin ta gara Ciro na su schouder. ‘Pa un or tur e hende hombernan 
ta bay lama. Nos ta bay tuma nos prome sambuya pa Aña Nobo. Bo tambe 
ta bay?’ 

Mama ta duna omo Marvin un tik riba su cara. ‘No ruman, Ciro ta 
demasiado hoben pa e cosnan ey. Ora e bira mas grandi, e tambe por 
participa den e rito pa homber.’ Mama ta hari. ‘Percura pa boso ta bek 
na tempo pa e Dande.’ Y mama ta coge Ciro na su man. ‘Ban Ciro, nos 
ta bay desea e bisiñanan un bon aña. Y despues bo por bay tira klapchi 
hunto cu papa y bo omonan.’ 

Un or a bati. Ciro ta riba cama. E ta gaap. Su tata y su omonan ya a sali 
bay lama. E damanan ta combersa y ta bebe ponche crema. Marduga, 
entre dos or y cuat’or, un grupo di Dande lo pasa na cas. Mama lo spierta 
Ciro ora nan yega. Ciro ta gaap di nobo. E ta cera su wowo. 

Casnan riba pata ta cana feliz riba e isla. Hunto nan ta had un baile 
di legria. Nan ta hunga e wega di tikkertje. Nan ta hari. 

E casnan ta crece. Nan ta sigui crece y bira mas grandi. Mas 
pisa. Nan pasonan ta resona y ta laga spoornan atras den suela. 

E casnan ta forma un fila largo y nan ta sapatia riba e isla. Nan ta 
mustra rabia. E animainan ta huy pa nan. 

Pitamento duro. Centenares di bulldozer ta core pasa e casnan. 

Nan ta destrosa tur loke nan ha ya den nan caminda. Nan ta aplasta 
paionan di mata. Nan ta lastra hala kita barancanan. E tairanan di 
e bulldozernan ta mula y machica tur e cadushinan. E procesion 
ta acercando e santana di indjan. E bulldozernan ta primi gasolin 
y ta core pasa dwars riba e difuntonan. Yen di skelet ta spat rond. 
Sin misericordia e bulldozernan ta sigui nan caminda. Nan ta yega 
na e habitat di shoco. E bulldozernan ta basha pito. Tur spanta e 
yiuchinan di shoco ta core drenta den nan hol. 

Un shoco adulto ta bula bay ariba. Su wowonan ta hancho habri. Su 
halanan ta bati riba biento. Ta reina un silencio di angustia. E shoco 
ta dal un grito duro. E ta crece. E ta crece, sigui crece y sigui crece. 

E parha ta gigantesco. Su sombra ta cay yeta tapa e bulldozernan. 
Cu un golpi poderoso di su halanan e ta zwaai y ta benta y boltia tur 
e bulldozernan. Cu e golpi di su halanan cu ta sigui e ta zwaai yeta 
hala benta tur e casnan y bulldozernan lor di e isla, den laman. 

‘Ciro, lanta for di soflo.’ Dudu ta para na su cama. ‘Ciro, e grupo di Dande 
a yega. Nan ta para dilanti porta. Tuma, aki bo tin algo di placa. Pon’e 
awo den saco di bo carson. Pa aki un rato.’ 

For di den cura dilanti di cas musica fuerte ta zona. E cachonan di bario 
ta ladra y yora. Bosnan cu ta canta ta resona. 

O Dande, nos a yega na bo porta 
O Dande, ta e grupo di Vicente 
O Dande, lanta ariba y saiudanan 
O Dande, habri bo porta di Aña Nobo 
O Dande, e bendicion ta den bo porta. 

‘Nos mester habri porta pa ricibi bendicion’, Dudu ta bisa. ‘Haci lihe, Ciro.’ 
Henter e famia ya ta para dilanti porta caba y ta warda. Nan ta habri 
e porta. Un biento fresco di passaat ta supla door di e cas. E ta carga 
y hiba e canto di e Dande den tur skina. Diferente miembro di famia ta 
cuminsa balia y ta reacciona riba e cantante di Dande. Despues di cada 
frase di e cantante nan ta contesta duro bek: ‘Ay nobe!’ 


O Dande, bendicion pa tur presente - Ay nobe! 

O Dande, bendicion pa grandi y chikito - Ay nobe! 

O Dande, Dios duna bosonan un bida largo - Ay nobe! 

O Dande, pa boso weita un otro aña - Ay nobe! 

O Dande, t’e deseo di mi grupo - Ay nobe! 


E musiconan ta toca un ritmo pegahoso. Tur hende ta canta, balia y bati 
man. Un tiki turdi Ciro ta para patras. E ta frega y saca soño for di den su 

wowo. E hendenan ta hari. E cantante ta canta un cantica specialmente 
dedica na papa. Loco di entusiasmo papa ta balia y ta draai den rond. E 
pianan di Ciro ta cuminsa move. E ta zoya riba e musica. E ta balia riba 
e bientonan alisio. E hendenan ta bolbe hari. Mama y Dudu tambe ta 
haya un dedicacion special. 

Papa ta hala Ciro trec’e dilanti. ‘Awor ta bo turno’, papa ta grita den su 


horea. E cantante ta wak na Ciro y e ta hari. 


0 Dande, yiu baron di su papa chi 

- Ay nobe! 

0 Dande, heredero di su papachi 

- Ay nobe! 

0 Dande, yiu stima di su mamachi 

- Ay nobe! 

0 Dande, e bala di oro di su papachi 

- Ay nobe! 

0 Dande, bon yaya pa su wela 

- Ay nobe! 

0 Dande, speransa grandi di su mamachi 

- Ay nobe! 

0 Dande, bon stima pa su famia 

- Ay nobe! 


Ciro ta briya di contento. E ta bati duro den su man. 

Yen di emocion Dudu ta mishi cu ne. Un lagrima ta lora sali cay for di 
skina di su wowo. ‘Tira e placa den e sombre, Ciro.’ 

Ciro ta coge e placa for di den saco di su carson. E ta lora e biyete habri 
y ta waya rond cu ne. E hendenan ta grita di alegria. Ciro ta balia y ta 
yega cerca di e cantante di Dande. Amabel e homber ta inclina cu su 
cabes. Su wowonan ta briya. E ta tur soda y ta seca su frente. Yen di 
pasion e ta sigui canta. Esnan presente ta sinti su alma a traves di su 
palabranan. 

Ciro ta pone su man cerca di e sombre. E ora ey numa e ta mira e biyete 
cu Dudu a dun’e. Ta un biyete di 50 florin. E wowonan grandi di e shoco 
ta wak e profundamente, for di e biyete. 



Oloshi ta bati cuat’or. Ciro ta den cama. E no por drumi. Su barica ta 
gruña. Ciro ta pone su man riba su barica. Den bos halto e ta haci un 
deseo. ‘Ora mi bira grandi, mi kier bira un arkeologo. Y mi kier traha 
den e museo den aire liber na Aruba, na Santa Cruz.’ 

E ta drey bira riba su banda. Ainda no tin un museo den aire liber. Con 
por realisa e museo ey? Ciro ta pensa profundo. Diripiente e ta bin cu un 
solucion. Despues di vakantie e por cuminsa cu un fundraising hunto 
cu tur e muchanan di scol. Laba auto pa recauda fondo pa e prome 
museo den aire liber na Aruba! 

E zonido di un shoco ta resona pafo, ‘Si’, Ciro ta murmura. ‘Mi ta priminti 
cu mayan mi ta hiba mi coleccion bek na mondi. Ayo shoco ... Ayo 
mensahero ...’ 

Ciro ta suspira. Su curpa ta relaha. Prome cu e pega soño e ta ripiti e 
ultimo palabranan di e cantica di Dande: 

O Dande, viva la vida 
Mi aña nobo! 


Y abo, lesado? 

Kico ta bo deseo pa bo isla? 

Con abo ta bay proteha e cultura, e naturalesa y e animalnan di 
Aruba? 

Yuda Ciro y Glenda cu nan accionnan! 

Acerca miembronan di bo famia pa nan yuda bo! 

Pone bo clas y henter bo scol den accion! 

Boso por cambia boso isla di forma positivo. 

Abo ta importante! 

Epilogo 


Kerido muchanan di Aruba. Mi a gosa inmensamente trahando na 
realisacion di e buki aki. Tabata un sorpresa y un honor grandi cu mi 
a haya e oportunidad pa skirbi e Regalo di Siman di Buki pa Mucha, 
Aruba 2014. 

Durante e celebracion di Festival di Buki pa Mucha 2014 mi lo ta presente 
pa celebra hunto cu boso. Durante e bishita di su Alteza Real Rey Willem 
Alexander y Reina Maxima di Hulanda na 2013 un grupo di hoben a 
presenta un baile di shoco. Ta mi deseo di por siña balia e baile di shoco. 

Fiestd! 

E tema di Festival di Buki pa Mucha 2014 ta fiesta. 

Ta un fiesta cu e buki E grito di un shoco ta aparece tanto na Hulandes 
como na Papiamento. 

E shoco ta un parha endemico di Aruba. E ta un parha cu ta werp 
alrededor di fin di aña y comienso di Aña Nobo. E musica y canto di 
Dande cu nos ta tende na Aruba durante cambio di aña ta algo unico 
den Caribe. Esey tambe ta un rason mas pa celebra. 

Nos por haci e fiesta mas grandi ainda: si e shoco bira un bestia protegi 
y si e por haya un habitat protegi. Si na Aruba por realisa e prome museo 
den aire fiber, na Santa Cruz. Y si bin cu un bon plan pa ecoturismo. 
Tur esaki ta regalonan pa boso, muchanan di Aruba. 

Fiesta? Fiesta! 

Brasa fuerte, 

Charlotte Doornhein 

Gradicimento 


Ta hopi Arubiano a yuda na realisacion di e buki aki. Masha masha 
danki pa boso contribucion, boso storianan cu entusiasmo. (Na januari 
2014 mi a bin Aruba pa un siman y a haci investigacion pa e buki aki.) 

Pa tres dia largo mi a bombardia e arkeologo Harold Kelly di NAMA 
cu tur sorto di pregunta. Tambe hunto cu ne mi a haci un fieldtrip 
aventuroso. E sitionan di indjan tabata rebiba cu su storianan. Un boa 
a wordo mata na e sitio di pinturanan di cueba. Nos a cana pasa dwars 
riba parti kibra di pochinan y hermentnan di e indjannan. Nos a traha 
un caminda y pasa entre e matanan di cactus den mondi. Y nos a subi 
y bula pasa over di un heki halto pa logra yega na e sitio di excavacion 
Santa Cruz 35. Hopi great! 

E arkeologo Raymundo Dijkhoff di NAMA a conta mi mas tocante e 
simbolo di e shoco. El a pone e shoco den un kader cultural y arkeologico 
mas amplio. Tambe nos a tene un combersacion interesante encuanto 
chamanismo, sernan di naturaleza, liñanan di energia y liñanan di ley 

Greg Peterson, presidente di Aruba Birdlife Conservation (ABC), a papia 
yen di pasion tocante shoco. Despues di e entrevista e shoco a haya 
bida pa mi - aunke nunca antes mi a yega di mira un shoco bibo. 

Na fin di januari 2014 Vicente Tromp y su grupo di Dande a interpreta 
y a canta for di fondo di nan curason y a emociona tur hende durante 
nan presentacion na Biblioteca Nacional Aruba (BNA). Tur esaki danki 
na Mirto Laclé. Mi a haci un peticion pa un entrevista cu Vicente y pa mi 
scuch’e canta. Mesora Mirto a dicidi di organisa un anochi spectacular 
y fructifero na BNA encuanto ‘Custumbeman na Aruba, Boneiro y 




Corsou pa cuminsa un bon aha.’ Diferente persona a presenta cu un 
charla (entre otro Celia Thiel, encuanto e investigacion di tambu na 
Aruba), un documentario di e tambu di Corsou, ‘Mascarada’ di Boneiro 
y un presentacion fantastico di e grupo di Dande di Aruba. E entrevista 
cu Vicente mi a tene un otro dia y cu hopi entusiasmo el a conta mi di 
su pasion pa Dande. 

Mientje Croes y Ari Rasmijn a ricibi mi manera nan yiu den na cas na 
Aruba y a malcria mi. Mientje a suministra mi cu tur sorto di informacion 
di Aruba y tambe cu cuminda dushi vegetariano. Hunto cu ne mi a recore 
mita di e isla en busca di shoco. Nos a bin topa cu algun ehemplar 
di shoco y lamentablemente tambe cu un shoco morto... Hunto cu Ari 
mi a sigui un les di yoga dialuna mainta trempan cinc’or y mey pa 
consecutivamente observa un famia di shoco cerca di e gym na salida 
di solo. Master! 

Un danki special na Astrid Britten, directora di Biblioteca Nacional Aruba 
y Mirto Laclé, miembro di comision di Siman di Buki pa Mucha. Nan a 
pidi mi pa skirbi e Regalo di Siman di Buki pa Mucha Aruba 2014. Nan a 
percura pa mi a sinti mi bonbini na Aruba. Esey naturalmente tambe ta 
conta pa e colaboradornan di BNA y e miembronan di e comision Siman 
di Buki pa Mucha Aruba y e damanan di e departamento educativo di 
NAMA. Danki pa boso aporte, hospitalidad y e ideanan bunita cu nos a 
plania y a ehecuta! 

Grandi ta mi aprecio pa e ilustrado Sheila Werleman. E ta traha bunita 
pintura yen di color. Su composicionnan ta unico y ta forma for di 
diferente angulo sorprendente. Su ilustracionnan ta masha inspirador 
y ta kishiki e fantasia di mucha. Mi ta hopi contento cu el a acepta pa 
ilustra e buki E grito di e shoco. 

No ta resta mi mucho espacio mas. Sino e buki ta bira demasiado diki ... 
Toch algun palabra di gratitud mas. Danki na tur e personanan cu a pone 

material visual disponibel pa e QR-codes den e buki aki. Un danki special 
na HALA cu a traha un video-clip interesante di e cancionnan di rap. 
Danki na Mirto y Jenny Laclé pa e bunita traduccion na Papiamento. 
Tambe na Anne Asbreuk pa a duna mi un bista den e chamanismo di 
Inca y den e nuebe consagracionnan den Munay-ki. Danki na mi editor 
Jeroen Hoogerwerf di Levendig Uitgever pa por a traha conhuntamente 
na e proyecto aki. Danki na mi casa Olaf, mi yiunan Imre y Jurn y mi 
mayornan pa nan sosten y amor. 

Brasa y sunchi, 

Charlotte Doornhein 


Bibliografie Charlotte Doornhein 

Sherv ison vindt een schat (2009), Kwintessens, nivel di lesamento AVI 4 / E4 

Shervison ta deskubri un tesoro (2010), Fundashon pa Planifikashon di Idioma 

Kwelgeesten rond de kapokboom (2011), Caribpublishing / Uitgeverij SWP, 
edad 16+ y adulto (www.kapokboom.info) 

Kwelgeesten rond de kapokboom (2011), kunstvideo, Charlottes WeBB 

Lettervreters, vuurtorens en piratenboten (2012), buki di prenchi digital 
Charlottes WeBB, edad 3-8 aüa (www.lettervreters.info) 

Curaçao voor kinderen met lef (2013), Levendig Uitgever, buki di wega y 
actividad, edad 4-14 aha 

Hecho y ficcion 

Un autor tin e libertad pa mescla hecho y ficcion. Por ehempel nan no a 
excava e indjan cu e cralchi berde den su nanishi na Santa Cruz; nan a 
hay’e na Savaneta ora a construi un pool. Sinembargo, ta berdad cu na 
Santa Cruz nan a haya tres tipo di indjan y tambe hopi skelet. 

Y afortunadamente un boa constrictor no a come e yiuchinan di shoco 
na Santa Cruz. Nan a compaña e arkeologonan durante seis luna 
largo y despues a busca un otro luga di biba. Na otro partinan di e isla 
desafortunadamente si a haya boa cu yiuchi di shoco den nan stoma. 
Hasta tin boa cu ta penetra drenta den cas y ta come parhanan for di den 
nan haula ... 

Fuente di informacion 

Ta imposibel pa menciona tur fuente. Akibou mi ta menciona algun 
documentario, buki, articulo y website cu a haci mas impresion riba mi 
y cu a inspira mi ora di skirbi e regalo di Siman di Buki pa Mucha Aruba 
2014. 

Documentario: 

Arqueologia: e continuidad indigena, Tesoro Arubano, 2005 
(por mir’e den dos parti riba YouTube), Rebecca Roos Productions. 
Nochi no ke laga mi bai / The nightholds me back, produci pa Caterine 
Ariëns encuanto tambu di Corsou, 2012. 

Nos Herencia Historico, Fundacion Herencia Historico di Aruba, 2006. 
Shoco, Tesoro Arubano, 2000 (por mir’e den dos parti riba YouTube), 
Rebecca Roos Productions. 

Buki/articulo: 

Archeologen leggen indiaanse wortels van Arubanen bloot, Jeanette 
van Dithuijzen, Volkskrant, 14 di november 1997. 

Boa constrictor maakt Aruba bewust, Cristel Cosijn en Richelle van 
den Dungen Gronovius, AD Wikènt, 22 di januari 2011. 

Duister dodenbestel; bij de Dabajuro-indianen waren geen twee 
graven hetzelfde, Theo Holleman, NRC, 21 di februari 1998. 

Indianen op Aruba/Indian na Aruba, disco, voorlees- y buki di lesa 
pa mucha, publicacion di Museo Arqueologico Aruba 7, 1996. 

Onze voorouders de Indianen, skirbi pa juffrouw Laura Wernet- 
Paskel na 1944, na 1992 su famia a edit’e den forma di buki den e 
buki Ons eilandje Aruba. 

The way of the dead Indians: Guajiro myths and symbois by Michel 
Perrin (1976), traduci pa Michael Fineberg, edita pa University of 
Texas Press, 1987. 

Zwarte Indianen en hun symbolen, V. Neckebrouck, Uitgever Peeters, 
2002. 

Websites: 

www.namaruba.org 

www.arubabirdlifeconservation.com 

www.overheid.aw (cultura, deporte, recreacion - herencia cultural) 

www.historiadiaruba.aw 

www.herenciahistoricodiaruba.com 

www.leidenuniv.nl 

www.curacao-encyclopedia.com (@rotstekeningen, @prehistorie, 
@archeologie) 

E düTor 



Charlotte Doornhein 
ta skirbi buki pa mucha, 
cuenta cortico y poesia 


Charlotte Doornhein (1972) a nace na Hulanda, na Bunnik. El a lanta y 
crece na Groot-Ammers cerca di e riu Lek. El a siña conoce e storianan 
y literatura di Caribe di su wela y su welo cu a biba na Aruba y Corsou 
di 1950 pa 1975, y di su mama cu a biba riba e dos islanan aki te cu su 
diesocho aha. 

Na 2006 Charlotte ta emigra pa Corsou hunto cu su esposo Olaf, su dos 
yiunan Imre y Jurn y su cachonan. Charlotte ta iniciador y inventor di 
e conocido festival di Corsou Literaire Tippelzone (pa adultonan) y e 
Literaire TRippelzone (pa mucha). 

Banda di su trabou como escritor di buki pa mucha e ta miembro di 
redaccion di Cpost, e revista colorido Online pa amante di literatura di 
Corsou. Tambe e ta hurado pa Poem Express durante e festival anual di 
NANA-kinderboekenfestival na Corsou. 

Na 2011 Charlotte ta regresa cu su famia na Hulanda. E ta bira miembro 
di Simia Literario (organisacion di escritornan Antiano y Arubiano na 
Hulanda) pa sigui mantene e lasonan sentimental cu Caribe tropical. 

E cinco añanan cu el a biba den cultura caribeño a inspir’e pa skirbi 
buki cu un toke caribeño. Den e buki pa mucha Shervison vindt een 
schat (Kwintessens, 2009) un mucha Antiano ta e protagonista. Tambe 
a publica e buki na Papiamentu: Shervison ta deskubri un tesoro 
(Fundashon pa Planifikashon di Idioma, 2010). 

E novela crossover di Charlotte Kwelgeesten rond de kapokboom 
(Caribpublishing/Uitgeverij SWP, 2011) ta tuma luga riba e isla Corsou. 
E buki ta pertenece na e categoria young adu lt books y e ta un buki 
multimedial. Conhuntamente cu e artista Frouwkje Smit, Charlotte a 
traha un video di arte banda di e buki, E lesado por mira esaki via QR- 
codes riba smartphone. E lansamento di e buki y e video a tuma luga 
na November 2011 durante e festival Hollandse Nieuwe na Amsterdam 
y den Teatro Lu na Blo u na Corsou, durante un presentacion special pa 
studiante di scol secundario. 

Charlotte ta fundador y propietario di Charlottes WeBB. Charlottes 
WeBB a produci e buki di prenchi digital Lettervreters, vuurtorens en 
piratenboten den cooperacion cu Bock Paper Scissors y Denkgenoten y 
ta keda publica na 2012 den 6 idioma, entre otro Papiamentu. 

Na 2013 e ta publica e buki Curaçao voor kinderen met lef (Levendig 
Uitgever, 2013), un buki di wega y actividad pa e isla of otro caminda 
den mundo, destina pa mucha di 4 te 14 aña. 

Por bisa cu Charlotte ta biba den tres mundo: esun Hulandes, esun 
Hungaro y esun Caribeño. Ta evidente cu su bukinan ta un reflexion di 
e mundonan ey. 

Ilustrado 



Sheila Werleman (1969) a nace y a crece na Aruba. 

Durante diesun aña cu Sheila a traha den sector di enseñansa publico, el 
a adkiri hopi experencia den diseño y den produccion di buki educativo. 

Sheila a traha como redactor creativo di Cleconchi (www.cleconchi. 
com), un revista pa mucha, cu a inspir’e pa cuminsa skirbi. E revista 
Cleconchi ta carga e nomber di un cocolishi conoci na Aruba. Meta di 
e revista Cleconchi ta pa promove y pa preserva Papiamento pa medio 
di distribuicion di material literario na scol. Di e forma aki e ta desea di 
promove intercambio cu e otro islanan tambe. 

Sheila a diseña y a ilustra diferente buki pa mucha. Na aha 2011 Sheila a 
ilustra e Cariho di Siman di Buki pa Mucha di Aruba titula Pepe Picuda 
y Didi Djindja. 

